Premissa salutacione &c. Erbar gestrenge ritter, gunstige here vnde gude frundt &c., alsz wy dan ym vorleden voriare by juwe erbare gestrengeheiden sommige vnse sendeboden vmme eynne fruntlike vordracht to bekouerende tusschen deme duchtigen Wilhelm van dem Velde, syner husfrowen vnde sommigen vnser stadt ynwoners uthgeferdiget hadden der vnsen ore sake dar suluest touorklarende vnde doch leyder to ghenen dingen komen mochten, gelik oren gestrengeheyden wol dirkunt is &c. Erbar gestrenge here, gunstige gude frundt, na deme de vnsen sick vorboden hebben sodane summen geldes na des breues vordracht dar up beramet ouerbodich syn uth torichtende alsz xij(c) marc Rigisch vnde vort de vi(c) marc R. des duchtigen Wilhelms frowen van oren seligen halffbroders wegen angestoruen ok ouerbodich syn, bidden hir vmme ore erbare gestrengeheyde sere andechtigen vnde fruntliken dem suluen Wilhelm noch gutlike vnderrichtinge to donde, he sick in sodaner vorbedinge wille to freden stellen dorch ore gutlike vnderwysinge vnde neme dar he recht to hebbe, uppe dat gemene vnsculdige vorende kopman des nicht entgelden dorue, des he ny genaten hefft, so wy to oren gestrengeheyden eyn gantz touorsicht hebben vnde nicht myszhapen dat beste dorch rechtferdicheit dar ynne noch bearbeydende werden, dyt vor ogen hebbende vnde anseende, dat de yenne, de sodane gelt sollen uthrichten, nichtes hebben vnde bouen de bestemmede summe geldes nicht vormogen, vnde dar dan nicht en is, kan nemant wes dirlangen; ok moghen ore gestrengeheyde irkennen de orer nicht genaten hebben, dencken orer ok nicht entgeldende noch vor se gelt uth to leggende offte to spildende, dyt ore erbar eddele gestrengeheide willen to herten nemen vnde dorch rechtferdicheit dat beste hir ynne prouen vnde bearbeyden, eyn iszlik, dar he recht to hedde, dirlangen mochte vnde de vorende kopman der haluen vnbeschediget bleue, vordene wy vmme de sulue ore erbare gestrengeheyde andechtigen vnde gutwilligen wor wy mogen, de Gode dem Hern &c.